Арцыбіскупскі палац (Магілёў)

Арцыбіскупскі палац — помнік архітэктуры апошняй траціны XVIII ст. у Магілёве. Знаходзіцца на гістарычнай Шляхецкай вуліцы, у глыбіні квартала. Твор архітэктуры клясыцызму. Аб'ект Дзяржаўнага сьпісу гістарычна-культурных каштоўнасьцяў Беларусі. Цяпер тут месьціцца спэцыяльная дзіцяча-юнацкая спартовая школа № 6. Гісторыя Мураваны палац дзеля каталіцкага арцыбіскупа Станіслава Богуш-Сестранцэвіча ў Магілёве збудавалі ў 1780-я гады (быў яго рэзыдэнцыяй да 1827 году). Па пажары ў другой палове XIX ст. будынак набыў жыдоўскі купец Барух Цукерман, які перабудаваў руіны палаца пад харальную сынагогу. Сынагога адкрылася ў 1900 годзе. У 1925 годзе савецкія ўлады зачынілі сынагогу. З 1929 года ў будынку разьмяшчаўся кінатэатар, пазьней — прафсаюзы. Архітэктура Помнік архітэктуры клясыцызму. Гэта 2-павярховы прастакутны ў пляне будынак з двума невялікімі бакавымі крыламі, накрыты вальмавым дахам. Галоўны фасад выходзіць у бок Дняпра на гістарычную Шляхецкую вуліцы, тарцовы фасад — на гістарычную Ветраную. Цэнтральны рызаліт завяршаецца прастакутным атыкам, бакавыя — трыкутнымі франтонамі. Паверхі вылучаюцца разьвітымі гарызантальнымі цягамі, ніжні паверх аздабляецца рустам, верхні — пілястрамі. Вокны прастакутныя, з разнастайным абрамленьнем. Плян анфілядны, з цэнтральным вэстыбюлем і 3-маршавай лесьвіцай. Дваровым фасадам будынак выходзіў у сад, дзе знаходзіліся карпусы духоўнай кансысторыі (не захаваліся). Галерэя Гістарычныя здымкі і графіка Сучасныя здымкі Заўвагі Крыніцы Літаратура Беларуская энцыклапедыя: У 18 т. / Рэдкал.: Г. П. Пашкоў і інш. — Мн.: БелЭн, 1999. — Т. 9: Кулібін — Малаіта. — 560 с. — ISBN 985-11-0155-9 Вонкавыя спасылкі Арцыбіскупскі палац , Radzima.org Арцыбіскупскі палац (Магілёў), Глёбус Беларусі